Koreya Respublikasi Hukumatining grantini jalb etgan holda Shahrisabz shahrida Kasb-hunarga oʻqitish markazini tashkil etish chora-tadbirlari toʻgʻrisida
(resolution, 2020-09-29)

Ishsizlarni va vaqtincha band boʻlmagan aholini, shu jumladan taʼlim muassasalari bitiruvchilarini kasb-hunarga qayta tayyorlash va ularning malakasini oshirish uchun shart-sharoitlar yaratish maqsadida Vazirlar Mahkamasi qaror qiladi: 1. Quyidagilar: grant yordami ajratish toʻgʻrisida 2014-yil 5-avgustdagi Hadli bitimga muvofiq Koreya Respublikasi Hukumati Oʻzbekiston Respublikasi Hukumatiga “Shahrisabz shahrida kasb-hunarga oʻqitish markazini tashkil etish va Oʻzbekistonda kasbga oʻqitish salohiyatini oshirish boʻyicha konsalting loyihasi (keyingi oʻrinlarda loyiha deb ataladi) uchun 8,5 mln AQSh dollari miqdorida grant (keyingi oʻrinlarda grant deb ataladi) berishi; loyiha doirasida Shahrisabz shahrida 60 oʻrinli yotoqxonasi bilan quvvati 240 oʻquvchi oʻrniga teng boʻlgan Kasb-hunarga oʻqitish markazi (keyingi oʻrinlarda Markaz deb ataladi), tashkil etilishi nazarda tutilganligi; Markazni (keyingi oʻrinlarda obyekt deb ataladi) tashkil etish uchun Shahrisabz shahridagi sobiq “Hujum” fabrikasining maʼmuriy va ishlab chiqarish binolari ajratilganligi, qurilish uchun yer uchastkasini tayyorlash taʼminlanganligi va loyiha-smeta hujjatlari ishlab chiqilganligi; grant mablagʻlari hisobiga chetdan olib kelinadigan va Oʻzbekiston Respublikasi hududida sotib olinadigan tovarlar, shu jumladan avtotransport vositalari, ishlar (xizmatlar)ning amaldagi qonun hujjatlariga muvofiq bojxona toʻlovlaridan (bojxonada rasmiylashtirish yigʻimlaridan tashqari), shuningdek qoʻshilgan qiymat soligʻidan ozod qilinishi; loyihani amalga oshirish doirasida Koreya xalqaro hamkorlik agentligining Oʻzbekistondagi ofisi (keyingi oʻrinlarda KOICAning Oʻzbekistondagi ofisi deb ataladi) obyekt qurilishining buyurtmachisi hisoblanishi maʼlumot uchun qabul qilinsin. 2. Belgilansinki, Markaz davlat taʼlim muassasasi hisoblanadi va bevosita Qashqadaryo viloyati Bandlik bosh boshqarmasiga boʻysunadi, umumiy oʻquv-metodik rahbarlik esa Oʻzbekiston Respublikasi Oliy va oʻrta maxsus taʼlim vazirligining Oʻrta maxsus, kasb-hunar taʼlimi markaziga yuklanadi. 3. Quyidagilar: Markazning tuzilmasi 1-ilovaga muvofiq; 4. Quyidagilar Markazning asosiy vazifalari etib belgilansin: ishsizlarni va vaqtincha band boʻlmagan aholini, shu jumladan kasb-hunar kollejlarini va akademik litseylarni bitirgan doimiy ishga ega boʻlmagan shaxslarni oʻqitish muddati 1 yildan ortiq boʻlmagan muddatda quyidagi yoʻnalishlar va mutaxassisliklar boʻyicha bepul kasb-hunarga qayta tayyorlash va malakasini oshirish: metallga ishlov berish va chilangarlik (payvandlovchilar, chilangarlar va metallga ishlov berish mutaxassislari), elektr va elektronika (elektron va maishiy texnikani, radio va teleapparaturalarni taʼmirlash va ularga servis xizmati koʻrsatish mutaxassislari), axborot texnologiyalari (hisoblash mashinalari operatorlari, kompyuterlar va boshqa tashkiliy texnikaga xizmat koʻrsatish va ularni taʼmirlash), yigiruv ishlab chiqarishi texnologiyasi (yigiruv-toʻquv uskunasi operatori va boshqalar) va tikuv jarayoni texnologiyalari (keng assortimentdagi tayyor kiyimlar konstruktorlari, tikuv uskunasi operatorlari va boshqalar); mehnat organlarida ishsiz sifatida roʻyxatdan oʻtmagan, ish izlayotgan shaxslarni, shuningdek ish beruvchilarning buyurtmanomalari boʻyicha — xodimlarni, har yili oʻqitiladiganlar sonining 15 foizidan ortiq boʻlmagan hajmda, Oʻzbekiston mehnat bozorida talab yuqori boʻlgan kasblarga toʻlov asosida qisqa muddatli oʻqitishni tashkil etish. 5. Belgilansinki, Markazning taʼminoti, ishsizlarni va vaqtincha band boʻlmagan aholini kasb-hunarga qayta tayyorlash va malakasini oshirish, shuningdek import qilinadigan oʻquv-laboratoriya asbob-uskunalarini va moddiy resurslarni va avtotransport vositalarini Oʻzbekiston Respublikasi hududida saqlash, rasmiylashtirish va tashish bilan bogʻliq xarajatlar Oʻzbekiston Respublikasi Bandlikka koʻmaklashish davlat jamgʻarmasining Oʻzbekiston Respublikasi Bandlik va mehnat munosabatlari vazirligining Qashqadaryo viloyati Bandlik bosh boshqarmasi tasarrufidagi mablagʻlari hisobiga qoplanadi. 6. Belgilab qoʻyilsinki: Markazning rahbarlari, oʻqituvchilari, ustalari va boshqa xodimlariga kasb-hunar kollejlarining tegishli lavozimlari uchun belgilangan bazaviy tarif stavkalari tatbiq etiladi; belgilangan tartibda ishsiz deb eʼtirof etilgan oʻquvchilarga bevosita Markazda bepul oʻqigan davrida Oʻzbekiston Respublikasi Bandlikka koʻmaklashish davlat jamgʻarmasida ushbu maqsadlar uchun nazarda tutilgan mablagʻlar hisobiga qonun hujjatlarida belgilangan mehnatga haq toʻlashning eng kam miqdorida, biroq 6 oydan koʻp boʻlmagan muddatga stipendiya toʻlanadi; tashkilotlar oʻquvchilarning ishlab chiqarish amaliyotini oʻtash davrida ularga ishlab chiqarish amaliyoti dasturlariga muvofiq ularning ishlab chiqarish faoliyatini taʼminlaydigan haq toʻlanadigan ish joylari taqdim etish huquqiga ega. 7. Oʻzbekiston Respublikasi Bandlik va mehnat munosabatlari vazirligi hamda Moliya vazirligining: Markazning oʻqituvchi va oʻquv-yordamchi xodimlarining lavozim maoshlariga aniq miqdori Markaz rahbariyati tomonidan Oʻzbekiston Respublikasi Bandlik va mehnat munosabatlari vazirligi bilan kelishgan holda belgilanadigan Bandlikka koʻmaklashish davlat jamgʻarmasining Qashqadaryo viloyati Bandlik bosh boshqarmasi mablagʻlaridan 40 foizgacha miqdorda doimiy ustama belgilash toʻgʻrisidagi; pulli qisqa muddatli kurslar tashkil etishdan va qonun hujjatlarida taqiqlanmagan boshqa manbalardan tushadigan mablagʻlar hisobiga shakllantiriladigan Markazni moddiy-texnik rivojlantirish va moddiy ragʻbatlantirish jamgʻarmasini (keyingi oʻrinlarda Markazni rivojlantirish jamgʻarmasi deb ataladi) tashkil etish toʻgʻrisidagi takliflariga rozilik berilsin. 8. Oʻzbekiston Respublikasi Bandlik va mehnat munosabatlari vazirligi belgilangan tartibda: Oʻrta maxsus, kasb-hunar taʼlimi markazi bilan kelishgan holda Markaz ustavini hamda Markaz ishida qoʻllanadigan zarur oʻquv-metodik dasturlar va materiallar; Markazni rivojlantirish jamgʻarmasiga yoʻnaltiriladigan foyda normativini belgilashni hisobga olgan holda, qisqa muddatli oʻqitish boʻyicha pulli xizmatlarning qiymatini shakllantirish metodikasini aniqlashni nazarda tutuvchi Markazni rivojlantirish jamgʻarmasi mablagʻlarini shakllantirish va sarflash tartibi toʻgʻrisidagi nizomni; oʻrta maxsus, kasb-hunar taʼlimi tizimi taʼlim muassasalarining belgilangan pedagogik va oʻquv-ishlab chiqarish yuklamalaridan kelib chiqqan holda Markazning shtat jadvalini ishlab chiqsin va tasdiqlasin. 9. Oʻzbekiston Respublikasi Tashqi iqtisodiy faoliyat Milliy bankiga grantga hisob-kitob xizmati koʻrsatish yuklansin. 10. Qashqadaryo viloyati hokimligi: “Oʻzbekenergo” AJ bilan birgalikda Markaz qurilishi uchun ajratilgan maydonda joylashgan eski elektr transformatorini quvvati kamida 1000 kVA boʻlgan yangisiga almashtirilishini hamda quvvati aynan shunday boʻlgan zaxira transformatori oʻrnatilishini; obyektga tutash hududni obodonlashtirishni (asfaltlash, piyodalar uchun yoʻlaklar tashkil etish, koʻkalamzorlashtirish va boshqalar), shuningdek kommunikatsiya tarmoqlari oʻtkazilishini (elektr, isitish tizimi, ichimlik suv, kanalizatsiya, telefon aloqasi va boshqalar) taʼminlasin. 11. “Oʻzbekiston temir yoʻllari” AJ loyiha doirasida Markazning qurilishi va jihozlanishi uchun Oʻzbekiston Respublikasi hududiga chetdan olib kelinadigan tovarlarni temir yoʻl stansiyalarida saqlash va yuklash-tushirish ishlarining toʻlov undirilmasdan bajarilishini taʼminlasin. 12. Oʻzbekiston Respublikasi Tashqi ishlar vazirligi Bandlik va mehnat munosabatlari vazirligining buyurtmanomalari boʻyicha loyihani amalga oshirishda qatnashadigan xorijiy mutaxassislarga belgilangan tartibda koʻp martalik kirish vizalari berilishini konsullik va boshqa yigʻimlar undirmasdan taʼminlasin. 13. Oʻzbekiston Respublikasi Ichki ishlar vazirligi Bandlik va mehnat munosabatlari vazirligining buyurtmanomalari boʻyicha loyihani amalga oshirishda qatnashadigan xorijiy mutaxassislarga belgilangan tartibda koʻp martalik kirish vizalari berilishini va ularning muddati uzaytirilishini, shuningdek ularning vaqtinchalik yashash joylarida vaqtincha turgan joyi boʻyicha roʻyxatga olinishini va muddati uzaytirilishini davlat bojlari undirmasdan taʼminlasin. 14. Oʻzbekiston Respublikasi Bandlik va mehnat munosabatlari vazirligi Oʻzbekiston Respublikasiga loyihani amalga oshirishda ishtirok etayotgan yuqori malakali xorijiy mutaxassislarni (Oʻzbekiston Respublikasi fuqarolari orasida bunday mutaxassislar boʻlmagan taqdirda) jalb etishga ruxsatnomalar berilishini (muddati uzaytirilishini), shuningdek koʻrsatib oʻtilgan xorijiy fuqarolarga Oʻzbekiston Respublikasi hududida mehnat faoliyatini amalga oshirish huquqiga tasdiqnomalar berilishini (muddati uzaytirilishini) belgilangan tartibda taʼminlasin. 15. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari R.S. Azimov zimmasiga yuklansin.